《莺啼序 登北固楼感事再和文英》
清代·郑文焯

西风又闻鹤唳，动秋声在水。海东日、照满津亭，浪花飞作云蕊。

戍笳引、楼船暝合，荒谯夜火城乌坠。叹南游孤旅，沧波久断归思。

关塞音书，数驰急羽，感新愁帝子。笑仙术、空说乘槎，采芝人久未至。

莽中原、貔貅万帐，问何日、龙旗东指。且衔杯，狂嗅茱萸，醉来何意。

登临罢酒，北顾仓皇，念枕戈不寐。霜月悄、几回起舞，到此惊见，第一江山，费人清泪。

神京杳杳，非烟非雾，鸡声残梦催哀角，搅回肠、一夜成憔悴。

冥鸿自远，重携倦客扁舟，汎愁镜波天里。

燐燐野烧，逼射甘泉，照万松失翠。暂小觅、林亭同憩。

侧帽行吟，老柳祠荒，乱鸦飞起。金焦两点，檐牙浮碧，空梁归尽辽海燕，绕危阑、休向曛黄倚。

伤心大树飘零，更恋遗弓，恨题满纸。

作者简介：郑文焯（1856～1918）晚清官员、词人。字俊臣，号小坡，又号叔问，晚号鹤、鹤公、鹤翁、鹤道人，别署冷红词客，尝梦游石芝崦，见素鹤翔于云间，因自号石芝崦主及大鹤山人，奉天铁岭（今属辽宁）人，隶正黄旗汉军籍，而托为郑康成裔，自称高密郑氏。光绪举人，曾任内阁中书，后旅居苏州。工诗词，通音律，擅书画，懂医道，长于金石古器之鉴，而以词人著称于世，其词多表现对清王朝覆灭的悲痛，所著有《大鹤山房全集》。